****

**Általános részvételi feltételek – „Your Europe, Your Say!” (YEYS)**

**HU**

**BEVEZETŐ**

Az Európai Gazdasági és Szociális Bizottság (EGSZB) 2010 óta ad otthont a „Your Europe, Your Say!” (YEYS) rendezvénynek. A YEYS lehetővé teszi, hogy a 28 tagállamból és az 5 tagjelölt országból (Albánia, Észak-Macedónia, Montenegró, Szerbia és Törökország) érkező középiskolások megismerkedjenek az EGSZB-vel és szerepével, illetve eszmecserét folytassanak és ajánlásokat terjesszenek elő egy konkrét kérdésről. [Honlapunkon további információkat talál](https://www.eesc.europa.eu/yeys2020).

# **Regisztráció**

## **Részvételi feltételek**

Azok az iskolák vehetnek részt, amelyek:

* középiskolák, ahová **16–18 éves** diákok járnak,
* egy uniós tagállamban vagy a tagjelölt országok egyikében működnek,
* egy vagy több tagállam vagy tagjelölt ország oktatási hatóságai által elismert intézmények,
* rendelkeznek számítógéppel (amely alkalmas pdf-fájlok olvasására és nyomtatására), internet-hozzáféréssel és e-maillel,
* kiválasztanak egy tanárt és három olyan diákot, akik **bármilyen típusú középiskolában (ideértve a szakképző iskolákat is) az utolsó előtti évfolyamba járnak (16 évesek vagy idősebbek), és ki tudják fejezni magukat angolul**,
* vállalják, hogy a rendezvény témáit a tanítás során még a brüsszeli utazás előtt körüljárják és megvitatják,
* vállalják, hogy vendégül látnak egy EGSZB-tagot, aki előreláthatólag januárban–februárban tájékoztatót tart az EU-ról és az EGSZB-ről (az EGSZB-tag utazási és szállásköltségeit az EGSZB fizeti). A tag meglátogatja a kiválasztott iskolát, és találkozik a brüsszeli utazásra kiválasztott három diákkal és tanárukkal. A látogatás során a tag a kiválasztott iskola **egy vagy több osztályában** előadást tart (az EU-ról, az EGSZB-ről és a rendezvényről);
* tájékoztatják a kiválasztott diákokat, azok osztálytársait és esetlegesen az iskola összes diákját arról, hogy Facebookon, Twitteren és Instagramon követni tudják a rendezvény előkészületeit és magát a rendezvényt (lásd a dokumentum végén, a „Kiegészítő információk” pontban megadott három internetes címet).

## **Regisztrációs eljárás**

A részt venni szándékozó iskoláknak **legkésőbb a megadott határidőig** ki kell tölteniük [az EGSZB honlapján](https://www.eesc.europa.eu/yeys2020) található online regisztrációs űrlapot. Regisztrációra eddig az időpontig van lehetőség.

A regisztráció előtt az iskola kijelöli a megfelelő angol kommunikációs készséggel rendelkező kísérő tanárt. Ha az iskola a kiválasztottak között szerepel, ez a tanár lesz az egyetlen kapcsolattartó az EGSZB számára a rendezvény előtti, előkészítő szakaszban. Az iskola igazgatójának az online regisztrációs űrlap megfelelő mezőjében meg kell erősítenie ezt a választást.

A regisztrációs űrlapon az iskola megadja teljes nevét és címét, az igazgató és a kísérő tanár nevét és elérhetőségeit, illetve egy e-mail-címet a kísérő tanárral folytatandó levelezéshez. Az e-maileket rendszeresen ellenőrizni kell, mivel az iskolákkal jórészt e-mailben tartjuk a kapcsolatot.

## **Mire kötelezi magát az iskola a regisztrációval?**

A regisztrációval az iskola elfogadja a sorsolás, az előkészítés és a brüsszeli részvétel általános feltételeit. A határidőn belüli érvényes regisztráció csak azt garantálja, hogy az iskola részt vehet a sorsolásban, nem jelent azonban garanciát a rendezvényen való részvételre.

A sorsolással kiválasztott iskolák az alábbiakat vállalják:

1. kiválasztanak és regisztrálnak három – az angol nyelvet beszélni és megérteni képes – diákot, akik egy tanár kíséretében részt vesznek a brüsszeli rendezvényen,
2. meghívnak egy EGSZB-tagot, hogy tájékoztatót tartson az iskolában,
3. körüljárják és megvitatják az EGSZB által javasolt dokumentumot,
4. munkájuk eredményét megosztják a brüsszeli rendezvényen oly módon, hogy aktívan részt vesznek a vitákban,
5. küldenek egy fényképet az iskola épületéről (például a főbejáratról), valamint egy csoportképet a 3 kiválasztott diákról és a kísérő tanárról, és engedélyezik, hogy ezek a képek megjelenjenek az EGSZB kiadványaiban, az EGSZB honlapján, intranetes oldalán és a közösségi hálókon,
6. engedélyezik, hogy a diákok és a tanár neve, valamint az EGSZB-tag iskolai látogatása során a diákokról és a tanárról készített fényképek megjelenjenek az EGSZB kiadványaiban, az EGSZB honlapján és intranetes oldalán és a kapcsolódó közösségi oldalakon. Felhívjuk szíves figyelmét, hogy amennyiben az iskola nem rendelkezik másképp, ez az engedély a képeken látható minden emberre, épületre és tárgyra vonatkozik,
7. engedélyezik, hogy a diákok és a tanár neve, valamint a brüsszeli rendezvényen való részvételük során a diákokról és a tanárról készített fényképek megjelenjenek az EGSZB kiadványaiban, az EGSZB honlapján, intranetes oldalán és a kapcsolódó közösségi oldalakon,
8. továbbítanak minden olyan sajtóhírt, amely kapcsolódik az EGSZB-tag iskolai látogatásához vagy az iskolának a rendezvényen való részvételéhez,
9. minden változásról (például a kísérő tanár és a részt vevő diákok személyét vagy az e-mail-címet illetően) azonnal tájékoztatják az EGSZB-s szervezőket,
10. gondoskodnak a rendezvény helyi szintű utókövetéséről az iskolán belül és kívül egyaránt (például beszámolnak az elfogadott ajánlásokról, és általános tájékoztatást nyújtanak a rendezvényről).

## **Mi történik, ha az iskola nem teljesíti a kötelezettségeit?**

A fenti feltételek nem teljesítése oda vezet, hogy az iskolát és diákjait azonnal kizárjuk a rendezvényből.

# **Az iskolák kiválasztása**

A határidőn belül jelentkező összes iskola közül az év vége előtt sorsolással választjuk ki a részt vevő iskolákat. A kiválasztott iskolák a brüsszeli részvételüket követő évben nem jelentkezhetnek újra (de két év elteltével már igen). A neveket az EGSZB-alelnök jelenlétében sorsoljuk ki, aki biztosítja, hogy a sorsolásra a szabályoknak megfelelően kerüljön sor. Minden országból egy iskolát választunk ki. A kisorsolt iskolákat egyenként, e-mailben értesítjük kiválasztásukról, és neveiket közzétesszük [az EGSZB honlapján](https://www.eesc.europa.eu/yeys2020).

# **A Brüsszelbe látogató diákok kiválasztása és regisztrációja**

A részt vevő iskolák kiválasztanak három diákot, akik részt vesznek a brüsszeli műhelytalálkozókon. Elvárás, hogy ezek a diákok bármilyen típusú középiskolában az utolsó előtti évfolyamba járjanak (16 évesek vagy idősebbek legyenek), és ki tudják fejezni magukat angolul.

## **Kiválasztási szempontok**

Az iskolák maguk választják ki az őket képviselő diákokat. Szabadon meghatározhatják kiválasztási kritériumaikat, azzal a feltétellel, hogy ezek egyértelműek, méltányosak és megkülönböztetésmentesek kell hogy legyenek. A nemek közötti egyenlőség érdekében a kiválasztott diákok **nem lehetnek mind azonos neműek** (a koedukált iskolák esetében).

## **Fogyatékkal élő diákok részvétele**

Az iskolának gondoskodnia kell arról, hogy fogyatékkal élő diákok is részt tudjanak venni a rendezvényen. Az EGSZB épülete úgy van kialakítva, hogy teljes egészében hozzáférhető legyen a fogyatékkal élők számára. Ha különleges előkészületekre van szükség, az iskolának kellő időben tájékoztatnia kell az EGSZB-s szervezőket.

## **A diákok regisztrációja**

A kiválasztott iskoláknak regisztrálniuk kell azt a három diákot, akiket kiválasztottak a YEYS rendezvényen való részvételre. A diákok regisztrációja előtt az iskolának írásbeli beleegyezést (engedélyezési űrlapot) kell kapnia minden diák szülőjétől/szüleitől vagy törvényes gyámjától/gyámjaitól. [**A regisztrációs időszakot közzétesszük a YEYS weboldalán.**](https://www.eesc.europa.eu/yeys2020)

## **Engedélyezési űrlap**

A rendezvényen részt vevő iskolákat arra fogjuk kérni, hogy minden diák esetében nyújtsanak be egy engedélyezési űrlapot, amely az EU valamennyi hivatalos nyelvén elérhető lesz. Az űrlapot el kell látni a diák szülőjének/szüleinek vagy törvényes gyámjának/gyámjainak és az iskola igazgatójának az aláírásával, majd postán vagy e-mailben meg kell küldeni az EGSZB-nek a diák érvényes személyazonosító okmányának másolatával együtt. A szükséges dokumentumok beérkezési határideje a YEYS szervezőitől kapott e-mailben lesz olvasható. Kérjük, ügyeljenek a másolat olvashatóságára.

Postai úton a következő címre: European Economic and Social Committee

VMA 05/00

Rue Belliard 99

1040 Brussels (Belgium)

E-mailben a következő címre: [youreurope@eesc.europa.eu](mailto:youreurope@eesc.europa.eu)

Ezen az űrlapon a diák szülője/szülei vagy törvényes gyámja/gyámjai és az iskola igazgatója igazolja, hogy:

* a diák engedéllyel megy Brüsszelbe a rendezvényre,
* a diák nevét, valamint a diákról készített fényképeket és/vagy az ülésről készített videofelvételeket közzé lehet tenni az EGSZB kiadványaiban, az EGSZB honlapján, intranetes oldalán és a kapcsolódó közösségi oldalakon,
* a diák a brüsszeli tartózkodása, illetve az oda-vissza utazása során a kísérő tanár felügyelete alatt fog állni.

**A diák csak akkor vehet részt a rendezvényen, ha a kitűzött határidőn belül megkapjuk az engedélyezési űrlapot és személyazonosító okmányának másolatát.**

## **A személyes adatok védelme**

Az EGSZB az [(EU) 2018/1725 rendelettel](https://eur-lex.europa.eu/legal-content/HU/TXT/?uri=uriserv:OJ.L_.2018.295.01.0039.01.HUN&toc=OJ:L:2018:295:TOC) összhangban garantálja minden beérkezett [személyes adat](https://www.eesc.europa.eu/en/agenda/our-events/events/your-europe-your-say-2020/privacy-statement-your-europe-your-say) védelmét. A YEYS rendezvényről promóciós célokból film- és fényképfelvételek készülnek.

# **A rendezvény előkészítése az iskolákban**

Az EGSZB egyik tagja meglátogatja a kiválasztott iskolákat, ahol tájékoztatást ad az EGSZB-ről és annak munkamódszereiről, továbbá ismerteti és megvitatja a rendezvény munkadokumentumát. A tag utazási és szállásköltségeit az EGSZB fizeti. Az EGSZB sajtómegjelenést is kezdeményez. Az EGSZB sajtóosztálya együtt fog működni az iskolákkal és az EGSZB-tagokkal annak ösztönzésére, hogy a média nyomon kövesse a látogatást, és esetleg részt is vegyen benne. Örömmel vesszük, ha az iskolák támogatják ezt a tevékenységet.

A rendezvénnyel kapcsolatos legfontosabb tudnivalókat az EGSZB honlapján tesszük közzé. Ezért kérjük, hogy az érintett tanárok rendszeresen figyeljék [honlapunkat](https://www.eesc.europa.eu/yeys2020).

A részt vevő iskolák kapnak egy nyitott kérdéseket tartalmazó munkadokumentumot, amely segítséget nyújt abban, hogy a diákok és tanáraik formába öntsék ötleteiket, és előkészítsék a brüsszeli vitát. A brüsszeli élő vitákra való felkészüléshez elengedhetetlen, hogy a diákok és a tanárok az osztályban megvitassák ezeket a kérdéseket, és igyekezzenek válaszokat találni rájuk.

# **A brüsszeli rendezvény**

## **Felelősség**

**A részt vevő iskolák, amelyeket a kísérő tanár képvisel, teljes körű felelősséget vállalnak diákjaikért és a tanárért azok brüsszeli tartózkodása idején, illetve az oda-vissza utazás alatt.**

A diákoknak és a kísérő tanárnak magukkal kell vinniük a szükséges **utazási okmányokat** (azaz az érvényes útlevelet vagy személyi igazolványt).

Rendelkezniük kell továbbá **európai egészségbiztosítási kártyával** (melyet ingyenesen beszerezhetnek a helyi biztosítóktól és/vagy betegségbiztosítási alapoktól, illetve, ha a kártyát nem lehet időben kiállítani, egy ideiglenes kártyahelyettesítő nyomtatványt kaphatnak (a részletesebb tájékoztatást lásd itt: <http://ec.europa.eu/social/main.jsp?catId=559>).

A tagjelölt országokból érkező diákoknak és tanároknak a saját nemzeti egészségügyi rendszerüknél vagy magánbiztosítójuknál kell tájékozódniuk afelől, hogy miként kaphatnak biztosítási fedezetet külföldre.

A részt vevő iskoláknak és/vagy a részt vevő diákok szüleinek **utazási biztosítással** kell rendelkezniük. Ezt maguk a résztvevők kell hogy fedezzék (egyes iskolák lehet, hogy rendelkeznek olyan biztosítással, amely kiterjed a külföldi iskolai kirándulásokra és/vagy elképzelhető, hogy valamilyen családi biztosítási kötvény érvényes a diákra). A részt vevő tanároknak is rendelkezniük kell utazási biztosítási fedezettel.

Az EGSZB minden diákot és tanárt biztosít olyan **balesetek ellen,** amelyek esetleg Belgiumban történnek a rendezvény idején.

Az alább ismertetett feltételek mellett az EGSZB megszervezi és fizeti a tagállamokból és tagjelölt országokból érkező diákok és kísérő tanár utazását és szállását.

## **A rendezvény lebonyolítása**

A diákok a rendezvény napján érkeznek Brüsszelbe, és a YEYS lezárását követő napon utaznak haza.

A részt vevő iskolák előzetesen pontos tájékoztatást kapnak az érkezés és az indulás napját, a repülőjegyeket és a szálloda nevét illetően.

Kérjük, hogy a búcsúvacsorához a részt vevő iskolák javasoljanak valamilyen nemzeti kulturális hozzájárulást (legfeljebb 2-3 percben, ez lehet például néptánc és/vagy népzene, **nem pedig powerpoint prezentáció**).

## **Munkanyelvek**

A munkacsoportok nyelve az angol, míg a plenáris üléseken angol és francia nyelvre és nyelvről biztosítunk tolmácsolást. Ahogy azt már korábban is hangsúlyoztuk, a munkacsoportokban folytatandó viták gördülékenysége érdekében elvárás, hogy a diákok és a kísérő tanárok megfelelően ki tudják fejezni magukat angolul. A tanároknak párhuzamos programokat szervezünk.

## **Költségek**

Az EGSZB a diákok és tanáruk alábbi költségeit fedezi:

* szállásköltségek Brüsszelben (2 éjszaka – ettől szükség esetén el lehet térni –, reggelivel),
* az utazók lakhely szerinti országa és Brüsszel közötti repülőút vagy vonatút költsége (beleértve adott esetben a csatlakozó repülőjáratokat vagy távolsági vasúti csatlakozásokat). Az utazásra repülőgépen vagy vonaton kerül sor, a résztvevők származási országának függvényében. A részt vevő iskolákat tájékoztatjuk a pontos útitervekről,
* felhívjuk szíves figyelmét, hogy a jegy- és szállodafoglalást, valamint a megfelelő számlák rendezését közvetlenül és kizárólag az EGSZB intézi saját utazási irodáján keresztül. Az EGSZB nem vállal anyagi felelősséget esetleges további éjszakákért és kifizetetlen számlákért,
* közlekedés a brüsszeli repülőtér/pályaudvar és a szálloda között,
* ebéd és vacsora a rendezvény mindkét napjára.

Fontos, hogy a résztvevők ügyeljenek arra, hogy Brüsszelbe jövet már jóval a menetrend szerinti indulási időpont előtt megérkezzenek a pályaudvarra/repülőtérre. Amennyiben a vis maior kivételével bármilyen egyéb okból lekésik vonatjukat/repülőjáratukat, az EGSZB nem nyújt semmilyen visszatérítést és/vagy kártérítést, és nem fedezi új menetjegyek megvásárlásának vagy a meglévő menetjegyek átszervezésének költségeit, illetve nem fedez további szállásköltségeket vagy napidíjakat sem.

**Megjegyzés:** Az EGSZB nem fizeti/téríti meg a lakhelytől az indulási állomásra vagy repülőtérre (és vissza) való belföldi utazást. Ez azt jelenti, hogy a lakhelytől az indulási állomásra vagy repülőtérre (és vissza) való belföldi utazás költségeit a résztvevőknek kell fedezniük.

**KIEGÉSZÍTŐ INFORMÁCIÓK**

Általános tájékoztatást az EGSZB-ről intézményünk honlapján olvashat: [www.eesc.europa.eu](http://www.eesc.europa.eu/)

A rendezvényről mindent megtudhat a YEYS honlapján: [www.eesc.europa.eu/yeys2020](https://www.eesc.europa.eu/yeys2020).

Kérdéseivel az EGSZB-s szervezőket is megkeresheti a következő e-mail címen: [youreurope@eesc.europa.eu](mailto:youreurope@eesc.europa.eu)

**[cid:image003.png@01D0186C.20D92260](https://www.facebook.com/pages/Your-Europe-Your-Say/255682697155?ref=hl)**A YEYS a Facebookon: [www.facebook.com/youreuropeyoursay/](http://www.facebook.com/youreuropeyoursay/)

**[cid:image004.png@01D0186C.20D92260](https://twitter.com/youreurope)**A YEYS a Twitteren: youreurope

[](http://instagram.com/youreurope/)A YEYS az Instagramon: youreurope

#YEYS2020

\_\_\_\_\_\_\_\_\_\_\_\_\_